Kazalo

1. UVOD

2. GLAVNI DOSEŽKI LETA

3. IZVRŠEVANJE PRORAČUNA

3.1 Prednostne naloge

3.2 Izvrševanje proračuna za poslovanje glede na mehanizem financiranja

3.3 Upravičenci

4. GLAVNI UKREPI KOMUNICIRANJA





1. UVOD

V tem poročilu je obravnavano izvajanje letnega delovnega programa za leto 2019 v okviru tretjega zdravstvenega programa za obdobje 2014–2020 (v nadaljnjem besedilu: program). V skladu s členom 13(1) uredbe o programu mora Evropska komisija poročati odboru zdravstvenega programa o izvajanju vseh ukrepov, ki se financirajo v okviru programa, ter obveščati Evropski parlament in Svet. S tem poročilom se izpolnjuje navedena zahteva, v njem pa je opisano, kako se je v letu 2019 izvajal program in uporabil proračun.

V delovnem dokumentu služb Komisije, priloženem temu poročilu, so predstavljeni ključni ukrepi, sofinancirani v okviru programa, za katere so bili rezultati dani na voljo v letu 2019, skupaj s tabelami, v katerih so navedene vse sofinancirane dejavnosti in pogodbe iz proračuna programa za poslovanje za leto 2019.

Letni delovni program za leto 2019 je bil oblikovan na podlagi več prednostnih področij, medtem ko so bile neenakosti v zdravju obravnavane kot medsektorsko vprašanje.

V okviru cilja 1 (promocija zdravja, preprečevanje bolezni in ustvarjanje spodbudnega okolja za zdrav način življenja) je EU zagotovila financiranje v skupni vrednosti 20 752 505,10 EUR za pet projektov in en skupni ukrep. To je vključevalo skupni ukrep za izvajanje najboljših praks na področju prehrane, katerega cilj je bil povečati ponudbo bolj zdravih predelanih živil in/ali zmanjšati količino soli, sladkorja in nasičenih maščob v predelanih živilih, ki so na voljo v supermarketih v EU.

V okviru cilja 2 (zaščita državljanov Unije pred resnimi čezmejnimi nevarnostmi za zdravje) je EU zagotovila financiranje v skupni vrednosti 8 058 630,32 EUR za tri projekte, med katerimi je bila organizacija svetovnega vrha o cepljenju. To je vključevalo tudi skupni ukrep za okrepitev pripravljenosti na področju zdravja ter odziva na biološke in kemične teroristične napade, ki je bil namenjen zaznavanju groženj in ocenjevanju tveganj z zdravjem povezanih terorističnih dejanj ter odpravljanju vrzeli med partnerji s področja javnega zdravja, varnosti in civilne zaščite.

V okviru cilja 3 (prispevanje k inovativnim, učinkovitim in vzdržnim zdravstvenim sistemom) je EU zagotovila financiranje v skupni vrednosti 15 473 042,80 EUR za več ukrepov za podporo inovativnim, učinkovitim in vzdržnim zdravstvenim sistemom. Sklenjena je bila pogodba o storitvah za opredelitev načinov za izboljšanje čezmejne izmenjave zdravstvenih podatkov v EU v skladu s prednostno nalogo Komisije za „zdravstveni podatkovni prostor EU“, da se evidentirajo, analizirajo in ocenijo pravila držav članic, ki urejajo obdelavo zdravstvenih podatkov. Izvajati se je začel tudi skupni ukrep za izvajanje digitalno podprte, celostne in na posameznika osredotočene oskrbe za pomoč organom pri preoblikovanju njihovih zdravstvenih sistemov. Namen ukrepa je bil razviti zmogljivost za prenos najboljših praks in izvajanje celostne oskrbe na podlagi pristopa od spodaj navzgor ter ob upoštevanju glavnih načel zasnove in gradnikov, ki jih je opredelila strokovna skupina za ocenjevanje uspešnosti zdravstvenih sistemov (HSPA) .

V okviru cilja 4 (olajšanje dostopa do boljšega in varnejšega zdravstvenega varstva za državljane Unije) je EU zagotovila sofinanciranje v skupni vrednosti 14 044 589,5 EUR, s katerim je podprla: (a) koordinacijske dejavnosti in registre evropskih referenčnih mrež za redke bolezni; (b) nevladne organizacije, ki prispevajo k zdravstvenim ciljem EU; (c) mrežo nacionalnih organov za prenos najboljših praks in (d) sodelovanje z mednarodnimi organizacijami.

Komisija in Izvajalska agencija za potrošnike, zdravje, kmetijstvo in hrano (Chafea) sta zagotovili širšo objavo rezultatov programa z ustreznimi komunikacijskimi dejavnostmi in dejavnostmi razširjanja. Navedene dejavnosti so bile osredotočene na ključne prednostne naloge na področju komuniciranja, ki jih je opredelil GD za zdravje in varnost hrane (GD SANTE), tj. cepljenje, evropske referenčne mreže za redke bolezni, boj proti antimikrobični odpornosti, vrednotenje zdravstvenih tehnologij in digitalno zdravje. Te promocijske dejavnosti so vključevale organizacijo sedmih informativnih dni, namenjenih promociji možnosti financiranja v okviru letnega delovnega programa za leto 2019, v sodelovanju z mrežo nacionalnih kontaktnih točk.